Pauluse kiri efeslastele
1
1 Pauluselt, kes on Jumala tahtel Jeesuse Kristuse apostel,
Jumala pühale rahvale Efesoses, neile, kes usuvad Kristusesse Jeesusesse:
2 Armu ja rahu teile Jumalalt, meie Isalt, ja Issandalt Jeesuselt Kristuselt!
Vaimulikud rikkused Kristuses
3 Kiidetud olgu Jumal, meie Issanda Jeesuse Kristuse Isa, kes meid on taevast õnnistanud kõigi vaimulike õnnistustega Kristuses. 4 Veel enne maailma rajamist on ta meid Kristuses valinud olema tema ees pühad ja laitmatud. 5 Armastuses on ta meid oma tahte ja otsuse kohaselt ette määranud saama tema lasteks Jeesuse Kristuse kaudu – 6 tema armu kiituseks, mida ta meile on heldelt osutanud oma Armastatus. 7 Kristuses on meil lunastus tema vere läbi ja pattude andestus tema rikkaliku armu tõttu. 8 Seda on ta külluslikult valanud meie peale koos kõige tarkuse ja arukusega. 9 Ja ta on andnud meile teada seni varjul olnud tahte, mida ta oma hea nõu kohaselt oli Kristuses kavandanud, 10 ja mis pidi täide minema määratud ajal, et Kristuses liita kokku kõik, mis on taevas ja mis maa peal.
11 Temas antakse meile kätte pärand, mida Jumal, kes kõike oma tahte järgi teeb ja otsustab, oli oma kava kohaselt ette määranud, 12 et meie, kes me oleme esimestena pannud oma lootuse Kristusele, võiksime elada tema au kiituseks. 13 Teiegi olete Kristuses sellest alates, kui te kuulsite tõe sõna, oma pääste evangeeliumi. Kui te uskusite, märgiti teid temas ära pitseriga, tõotatud Püha Vaimuga, 14 kes on meile pärandi tagatiseks, kuni meid lunastatakse Jumala omandiks, tema au kiituseks.
Pauluse palve
15 Seepärast ei olegi ma sellest ajast peale, kui kuulsin teie usust Issandasse Jeesusesse ja armastusest kõigi pühade vastu, 16 lakanud Jumalat tänamast teie eest iga kord, kui meenutan teid oma palvetes. 17 Ma palun, et meie Issanda Jeesuse Kristuse Jumal, kirkuse Isa, teile annaks tarkuse ja ilmutuse vaimu tema äratundmisel. 18 Valgustagu Jumal teie südame silmi, et te mõistaksite, millise lootuse te olete saanud Jumala kutsega, milline on tema pärandi kirkuse rikkus pühas rahvas 19 ja kui võrratult suur on tema vägi meie jaoks, kes me usume tema tugevuse jõu mõjul. 20 Seesama jõud sai tegevaks ka Kristuses, kui Jumal ta surnuist üles äratas ja pani istuma oma paremale käele taevas, 21 kõrgele üle iga valitsuse, meelevalla, väe ja ülemuse, üle kõikide nimede, mida kellelegi võib anda, mitte ainult käesoleval, vaid ka tulevasel ajastul. 22 Ja Jumal alistas kõik tema jalge alla ning pani tema kõikide asjade peaks kogudusele, 23 kes on tema ihu, tema täius. Tema täidab kõik kõiges.